A túlzotthiány-eljárásról szóló kérdőívnek a feltételes kötelezettségekre és potenciális kötelezettségekre vonatkozó kiegészítését a nemzeti statisztikai hatóság évente a T. év december 31. előtt nyújtja be az Eurostatnak. Az adatok legalább négy évre (T–1. évtől a T–4. évig) vonatkoznak és nem kötelező jelleggel tartalmazzák a historikus adatok (T–5. évi vagy ennél régebbi adatok) revízióját is. A kormányzat által irányított, nem a kormányzati szektorba sorolt egységekről szóló kérdőívet is az említett határidőig kell benyújtani és a T–1. évre (vagy aktuálisabb adatok hiányában a T–2. évre) vonatkozó adatokat kell tartalmaznia.

Valamennyi mutatót nemzeti pénznemben, millió egységben kifejezve, kormányzati alszektoronkénti bontásban kell benyújtani az Eurostatnak. Az adatokkal együtt az azok teljességére, fogalommeghatározására, becslési módszerére és időszerűségére vonatkozó metaadatokat is be kell nyújtani az Eurostatnak.

Az Eurostat adatgyűjtési rendszereiben szükséges változtatásokat a túlzotthiány-eljárásról szóló kérdőívre vonatkozó kiegészítéssel vezették be a 479/2009/EK tanácsi rendelet 8. cikke (2) bekezdése d) pontjának rendelkezései értelmében. A sablonokat és a végrehajtási iránymutatást a túlzotthiány-eljárásról szóló kérdőívnek a feltételes kötelezettségekre és potenciális kötelezettségekre vonatkozó kiegészítéséről szóló, 2013. július 22-i Eurostat-határozat tartalmazza. Ez a határozat azt is leszögezi, hogy a kormányzat által irányított, nem a kormányzati szektorba sorolt szervezetek (közösségi vállalatok) kötelezettségeire vonatkozó adatokat az Eurostat a kormányzat által irányított, nem a kormányzati szektorba sorolt egységekről szóló, 2011-ben bevezetett kérdőív útján korábban begyűjtött információk alapján állítja össze.

Az Európai Unió-beli nemzeti és regionális számlák európai rendszeréről szóló 549/2013/EU rendelet (a továbbiakban: ESA 2010) 11. cikke előírja, hogy a Bizottság 2018-ig jelentést nyújtson be az Európai Parlamentnek és a Tanácsnak, és abban értékelje, hogy a Bizottság (Eurostat) által közzétett, kötelezettségekre vonatkozó információk mennyiben terjednek ki az implicit kötelezettségek, köztük az államháztartási szektoron kívüli feltételes kötelezettségek összességére. A Bizottság (Eurostat) e témában készült előző, 2015-ben közzétett jelentése az abban az időpontban meglévő információkat tartalmazta a köz- és magánszféra közötti partnerségekre (PPP-kre) és az egyéb implicit kötelezettségekre vonatkozóan, ideértve az államháztartási szektoron kívüli feltételes kötelezettségeket is.

A 2017. december végében megállapított határidő környékén valamennyi tagállam benyújtotta az Eurostatnak a „Feltételes kötelezettségekre és potenciális kötelezettségekre vonatkozó kiegészítést”. 2018. január 29-én az Eurostat az adatbázisában közzétette a vonatkozó számokat nemzeti fizetőeszközben (millió egységben) és a GDP százalékában, a vonatkozó metaadatokkal és országspecifikus lábjegyzetekkel együtt . Egy kapcsolódó sajtóközlemény is kibocsátásra került. A főbb eredményeket e jelentés 1. melléklete tartalmazza.

3.1.Az adatok teljessége és lefedettsége

Valamennyi tagállam kitöltötte és benyújtotta a feltételes kötelezettségekre és potenciális kötelezettségekre vonatkozó kiegészítést (Supplement on contingent liabilities and potential obligations), és megválaszolta a kormányzat által irányított, nem a kormányzati szektorba sorolt szervezetekről szóló kérdőívet (Questionnaire on government controlled entities classified outside general government). Az adatok teljessége mutatónként és tagállamonként változó képet mutat.

3.1.1.Állami garanciák

Az állami garanciák összességére vonatkozó számadatokat a kormányzati szektor esetében valamennyi tagállam benyújtotta a 2013–2016 közötti, kötelező időszak vonatkozásában. A tagállamok többségét illetően az adatok teljessége és lefedettsége jó. Három tagállam – Görögország, Franciaország és Olaszország – esetében azonban javítani kell a helyi önkormányzati alszektorra vonatkozó adatok rendelkezésre állását és teljességét.

A Cseh Köztársaság esetében a kormányzati szektor vállalataira vonatkozó adatok nem teljesek, jóllehet az adatok lefedik az összes jelentős szervezetet. Magyarország esetében teljesek a központi kormányzatra és a helyi önkormányzatokra, valamint az átsorolt, állami tulajdonú nagyvállalatokra vonatkozó adatok, azonban nem került sor adatgyűjtésre a nemrég átsorolt állami garancialapoktól és az átsorolt, állami vagy helyi önkormányzati tulajdonú kisvállalatoktól és nonprofit intézményektől a nyújtott garanciákra vonatkozóan, továbbá nincs terv az átsorolt, kis méretű egységektől történő adminisztratív vagy statisztikai adatgyűjtésre sem. Finnország esetében a helyi önkormányzatokra vonatkozó adatok nem teljes mértékben konszolidáltak.

Néhány tagállam (Dánia, Horvátország és Lengyelország) esetében nem állnak rendelkezésre adatok a helyi önkormányzatok szabványosított garanciáira vonatkozóan; ezen összegek azonban előreláthatólag nem lesznek számottevőek a garanciák teljes szintjére nézve.

3.1.2.Mérlegen kívüli PPP-k

Valamennyi tagállam szolgáltatott adatokat a mérlegen kívüli PPP-kre vonatkozóan a 2013–2016 közötti, kötelező időszak tekintetében. A tagállamok többsége esetében az adatok teljessége és lefedettsége jó. Szlovénia és az Egyesült Királyság esetében javításra van szükség, mert nem állnak rendelkezésre adatok a helyi önkormányzatokra vonatkozóan. Az összegek azonban előreláthatólag nem lesznek számottevőek. Finnország esetében előfordulhat, hogy a helyi önkormányzatra vonatkozó adatok lefedettsége nem teljes.

3.1.3.Nemteljesítő hitelek

Továbbra is számottevő javításra szorul a nemteljesítő hitelekre vonatkozó adatok teljessége és lefedettsége. 24 tagállam szolgáltatott adatokat a 2013–2016 közötti, kötelező időszakra vonatkozóan. Négy tagállam – Belgium, Franciaország, Horvátország és Ciprus – továbbra sem szolgáltat információt a kormányzati szektor nemteljesítő hiteleire vonatkozóan.

Emellett az adatok lefedettsége nem teljes Olaszország, Portugália és Finnország esetében. Görögország esetében az adatok nem fedik le a társadalombiztosítási szektort, míg Spanyolország és az Egyesült Királyság esetében nem teljes a helyi önkormányzatokra vonatkozó adatok lefedettsége, az összegek azonban előreláthatólag nem lesznek számottevőek.

3.1.4.A kormányzat által irányított, nem a kormányzati szektorba sorolt szervezetek kötelezettségei

Valamennyi tagállam megválaszolta a kormányzat által irányított szervezetekről szóló Eurostat-kérdőívet, amely a kormányzat által irányított, nem a kormányzati szektorba sorolt szervezetek kötelezettségeire vonatkozó adatsor kiszámításának alapja. A legtöbb tagállam esetében az adatok a 2016. évre vonatkoznak, kivéve a Cseh Köztársaságot, Franciaországot, Németországot, Ausztriát, és részben Olaszországot és Máltát, ahol az adatok a 2015. évre vonatkoznak. A tagállamok többsége teljes adatokat nyújtott be a kormányzati szektor valamennyi irányítást gyakorló alszektorára kiterjedően, azonban néhány esetben még javításokra van szükség.

Franciaország és Írország tekintetében a lefedettség nem teljes a helyi önkormányzatra vonatkozó adatokat illetően. Görögország és Belgium esetében az adatok között nem szerepel néhány kisebb, kormányzat által irányított egység, az összegek azonban előreláthatólag nem lesznek számottevőek. Lengyelország esetében az adatok nem terjednek ki a 10 főnél kevesebbet foglalkoztató egységekre.

3.2.Az adatok összehasonlíthatósága

A kormányzat feltételes kötelezettségeire vonatkozó adatok országspecifikusak, és szorosan kapcsolódnak az adott tagállam gazdasági, pénzügyi és jogi struktúrájához. Ezen adatgyűjtés során jelentősen javult az adatok lefedettsége és teljessége. Ugyanakkor, amint azt fentebb leírtuk és a tagállami adatok mellett közzétett lábjegyzetekben is jeleztük, az adatok lefedettsége még mindig nem teljes néhány tagállam esetében.

Általánosságban véve az állami garanciák, a nemteljesítő hitelek és a mérlegen kívüli PPP-k esetében az adatok összehasonlíthatósága kielégítő, míg a közösségi vállalatok kötelezettségei esetében korlátozott.

E mutató esetében a tagállami adatok elemzése során az adatok lefedettségével kapcsolatos kérdések mellett további szempontokat is figyelembe kell venni. Először is, a közösségi vállalatok kötelezettségvállalásaira vonatkozó adatok nem konszolidált adatok, ami azt jelenti, hogy ezen egységek kötelezettségeinek egy része esetleg más, ugyanazon vállalatcsoporton belüli szervezetekkel szemben áll fenn és a jelentett adatokból ezek az összegek nem állapíthatók meg. Másrészről, az adatgyűjtés csak kötelezettségekre vonatkozik, anélkül, hogy szerepelnének a velük szemben álló eszközök. Ez a szempont különösen fontos szerepet játszik a pénzügyi intézmények esetében, mert általában jelentős összegű eszközökkel és kötelezettségekkel is rendelkeznek. Továbbá, más tagállamokkal összevetve, néhány tagállamban több, kormányzat által irányított és pénzügyi szolgáltatásokat végző szervezet működik, ezért ezek a tagállamok nagyobb kötelezettségekről számolnak be, szemben azokkal a tagállamokkal, ahol egyáltalán nem, vagy csak kis számban léteznek ilyen szervezetek. Továbbá, néhány tagállam esetében a pénzügyi intézmények által jelentett kötelezettségek nagy részét a háztartások, illetve egyéb magánjogi vagy közjogi szervezetek állami bankoknál lekötött betétei teszik ki.

Megemlítendő továbbá az is, hogy a közösségi vállalatok kötelezettségeinek összeállításakor a tagállamok választhattak, hogy melyik fogalmat használják a jelentéstételhez: az üzleti számlák vagy a nemzeti számlák fogalmát. Az üzleti számlák definíciója alapján a tagállamoknak figyelembe kellett venniük a vállalkozás pénzügyi kimutatásaiban szereplő összes kötelezettséget, azokat is, amelyek az „egyéb kötelezettségek” tételhez tartoznak. A tagállamok többsége e megközelítés szerint jelentette a kötelezettségeket. Mindazonáltal néhány tagállam (Spanyolország, Belgium, Hollandia és Szlovákia) maastrichti kötelezettségeket, nevezetesen (az ESA 2010 meghatározás szerinti) készpénzzel és betétekkel, hitelviszonyt megtestesítő értékpapírokkal és kölcsönökkel kapcsolatos kötelezettségekre vonatkozó adatokat jelentett, az „egyéb kötelezettségek” tétel nélkül.